ŠTATÚT
SPOJENEJ ŠKOLY
Ústredie 533, 023 21 Korňa
I. ČASŤ
Úvodné ustanovenie
1. Spojená škola, Ústredie 533, 023 21 Korňa (ďalej len „škola“ alebo „Spojená škola“) bola zriadená Obcou Korňa zriaďovacou listinou vydanou dňa 27. 05. 2026 na základe:
a) § 11 ods. 4 písm. l) zákona SNR č. 369/1990 Zb. o obecnom zriadení v znení neskorších predpisov,
b) rozhodnutia Ministerstva školstva, výskumu, vývoja a mládeže Slovenskej republiky o zaradení do siete škôl a školských zariadení Slovenskej republiky č. 2025/7162:2-A3530,
c) uznesenia Obecného zastupiteľstva obce Korňa č. 644/2026.
2. Spojená škola je rozpočtovou organizáciou s právnou subjektivitou.
3. Škola je právnickou osobou. Vo svojom mene nadobúda práva a povinnosti, vstupuje do právnych vzťahov a zodpovedá za záväzky vyplývajúce z týchto vzťahov.
4. Štatutárnym orgánom školy je riaditeľ Spojenej školy, ktorý školu riadi, koná v jej mene a zastupuje ju navonok.
ZÁKLADNÉ USTANOVENIA
Článok 1
Postavenie a identifikačné údaje školy
Názov školy: Spojená škola
Sídlo školy: Ústredie 533, 023 21 Korňa
Typ školy: spojená škola
Právna forma: rozpočtová organizácia s právnou subjektivitou
IČO: 57299609
Názov a adresa organizačných zložiek školy:
a) Základná škola, Ústredie 533, 023 21 Korňa
b) Materská škola, Korňa 720, 023 21 Korňa
Názov a adresa súčastí školy:
a) Školský klub detí, Ústredie 533, 023 21 Korňa
b) Centrum voľného času, Ústredie 533, 023 21 Korňa
c) Školská jedáleň, Korňa 720, 023 21 Korňa
Zriaďovateľ: Obec Korňa, Korňa 517, 023 21 Korňa
Forma hospodárenia: rozpočtová organizácia
Výchovno-vzdelávací jazyk: slovenský jazyk
Dátum zriadenia školy: 1. september 2026
Určenie času, na ktorý sa škola zriaďuje: Na neurčitý čas
Škola sa zriaďuje a vykonáva svoju činnosť v rozsahu určenom zriaďovacou listinou a zápisom v registri škôl a školských zariadení.
II. ČASŤ
ORGANIZAČNÉ ZLOŽKY A SÚČASTI SPOJENEJ ŠKOLY
Článok 2
Organizačné členenie školy
1. Organizačnými zložkami Spojenej školy sú:
a) Základná škola, Ústredie 533, Korňa,
ako organizačná zložka Spojenej školy, Ústredie 533, 023 21 Korňa,
b) Materská škola, Korňa 720,
ako organizačná zložka Spojenej školy, Ústredie 533, 023 21 Korňa.
2. Súčasťami Spojenej školy sú:
a) Školský klub detí, Ústredie 533, Korňa,
ako súčasť Spojenej školy, Ústredie 533, 023 21 Korňa,
b) Centrum voľného času, Ústredie 533, Korňa,
ako súčasť Spojenej školy, Ústredie 533, 023 21 Korňa,
c) Školská jedáleň, Korňa 720,
ako súčasť Spojenej školy, Ústredie 533, 023 21 Korňa.
3. Organizačné zložky a súčasti Spojenej školy nie sú samostatnými právnickými osobami. Právnu subjektivitu má Spojená škola.
4. Organizačnú zložku Základnej školy riadi zástupca pre ZŠ, organizačnú zložku MŠ riadi zástupca pre MŠ. V prípade, že počet tried v MŠ poklesne na tri a menej, riadi MŠ osoba poverená riadením MŠ. Školské zariadenia, ktoré sú súčasťami Spojenej školy, sú riadené v súlade s platnými právnymi predpismi, organizačným poriadkom školy a rozhodnutiami riaditeľa.
5. Podrobné organizačné členenie školy, rozsah pôsobnosti jednotlivých útvarov, organizačných zložiek a súčastí, vzájomné vzťahy, podriadenosť, zastupovanie, oprávnenia a zodpovednosť vedúcich zamestnancov upravuje Organizačný poriadok Spojenej školy.
III. ČASŤ
PREDMET ČINNOSTI, POSLANIE A HLAVNÉ ÚLOHY ŠKOLY
Článok 3
Predmet činnosti
1. Materská škola uskutočňuje výchovu a vzdelávanie podľa § 28 zákona č. 245/2008 Z. z. o výchove a vzdelávaní (školský zákon) v znení neskorších predpisov.
Poslaním materskej školy je poskytovať deťom kvalitné, bezpečné a inkluzívne predprimárne vzdelávanie a vytvárať podmienky na všestranný rozvoj ich osobnosti, schopností a individuálneho potenciálu.
Materská škola prostredníctvom hry, zážitkového učenia a aktívneho poznávania rozvíja komunikačné, poznávacie, pohybové, sociálne a emocionálne schopnosti detí, ich tvorivosť, samostatnosť, zvedavosť a schopnosť spolupracovať.
Vedie deti k vzájomnému rešpektu, ohľaduplnosti, zdravému spôsobu života, ochrane prírody a pozitívnemu vzťahu k sebe, druhým ľuďom a svojmu okoliu.
Rešpektuje individuálne potreby, možnosti a tempo rozvoja každého dieťaťa a pripravuje ho na úspešný vstup do základnej školy a ďalšie vzdelávanie.
Pri napĺňaní svojho poslania materská škola spolupracuje s rodinou, základnou školou, zriaďovateľom a miestnou komunitou.
2. Základná škola uskutočňuje výchovu a vzdelávanie podľa § 29 zákona č. 245/2008 Z. z. o výchove a vzdelávaní v znení neskorších predpisov.
Poslaním základnej školy je poskytovať každému žiakovi kvalitné, bezpečné a inkluzívne vzdelávanie a vytvárať podmienky na rozvoj jeho osobnosti, potenciálu, charakteru a funkčnej gramotnosti.
Škola vedie žiakov k samostatnému a kritickému mysleniu, porozumeniu súvislostiam, riešeniu problémov, spolupráci a zodpovednému konaniu. Rozvíja ich kľúčové gramotnosti, tvorivosť, schopnosť učiť sa a pripravuje ich na ďalšie vzdelávanie a aktívny život v spoločnosti.
Osobitnú pozornosť venuje bezpečnému a etickému využívaniu digitálnych technológií a umelej inteligencie, mediálnej gramotnosti, ochrane zdravia, emočnej odolnosti a rešpektovaniu individuálnych potrieb žiakov.
Výchovu a vzdelávanie uskutočňuje na princípoch humanizmu, rovnakého zaobchádzania, inklúzie, tolerancie, demokracie a rešpektovania ľudskej dôstojnosti a spolupracuje pritom s rodičmi, zriaďovateľom a miestnou komunitou.
Základná škola v súlade s princípmi a cieľmi výchovy a vzdelávania podporuje rozvoj osobnosti žiaka, jeho vedomostí, zručností, spôsobilostí, postojov a hodnôt a poskytuje primárne a nižšie stredné vzdelávanie.
3. Školský klub detí zabezpečuje pre deti výchovno-vzdelávaciu činnosť v čase mimo vyučovania podľa príslušného výchovného programu.
4. Centrum voľného času zabezpečuje výchovno-vzdelávaciu, záujmovú, rekreačnú a voľnočasovú činnosť detí a žiakov v súlade s platnými právnymi predpismi a výchovným programom centra voľného času.
5. Školská jedáleň zabezpečuje školské stravovanie v rozsahu ustanovenom všeobecne záväznými právnymi predpismi.
Článok 4
Poslanie školy
1. Hlavným poslaním Spojenej školy je zabezpečovať kvalitnú, dostupnú, bezpečnú a inkluzívnu výchovu a vzdelávanie detí a žiakov.
2. Spojená škola zabezpečuje kontinuitu výchovy a vzdelávania od predprimárneho vzdelávania cez primárne vzdelávanie až po nižšie stredné vzdelávanie.
3. Škola zároveň vytvára podmienky na záujmovú, oddychovú a voľnočasovú činnosť detí a žiakov.
4. Pri plnení svojho poslania škola rešpektuje najmä:
• dôstojnosť a osobnosť každého dieťaťa a žiaka,
• rovnosť príležitostí,
• zásadu rovnakého zaobchádzania,
• zákaz diskriminácie a segregácie,
• princípy inkluzívneho vzdelávania,
• individuálne potreby, možnosti a schopnosti detí a žiakov,
• bezpečnosť a ochranu zdravia,
• spoluprácu školy, rodiny, zriaďovateľa a miestnej komunity,
• rozvoj regionálnej identity a vzťahu k obci a regiónu.
5. Spojená škola najmä:
• zabezpečuje uskutočňovanie školských vzdelávacích programov a výchovných programov,
• zabezpečuje poskytovanie podporných opatrení,
• vytvára podmienky na rozvoj nadania a talentu detí a žiakov,
• zabezpečuje prevenciu rizikového správania, šikanovania a kyberšikanovania,
• podporuje rozvoj čitateľskej, matematickej, prírodovednej, digitálnej, finančnej, občianskej a ďalších gramotností,
• podporuje zdravý životný štýl a pohybové aktivity,
• podporuje environmentálnu a regionálnu výchovu,
• organizuje školské, mimoškolské, kultúrne, športové, projektové a komunitné aktivity,
• spolupracuje so zákonnými zástupcami, zriaďovateľom a ďalšími subjektmi.
IV. ČASŤ
RIADENIE SPOJENEJ ŠKOLY
Článok 5
Riaditeľ Spojenej školy
1. Na čele Spojenej školy je riaditeľ.
2. Riaditeľ je štatutárnym orgánom školy, riadi Spojenú školu, koná v jej mene a zastupuje ju navonok.
3. Riaditeľa vymenúva a odvoláva zriaďovateľ podľa platných právnych predpisov.
4. Riaditeľ zodpovedá za činnosť celej Spojenej školy vrátane jej organizačných zložiek a súčastí.
5. Riaditeľ najmä:
• zodpovedá za zákonnosť činnosti školy,
• zabezpečuje riadny chod organizačných zložiek a súčastí školy,
• zodpovedá za úroveň výchovy a vzdelávania,
• zodpovedá za uskutočňovanie štátnych vzdelávacích programov, školských vzdelávacích programov a výchovných programov,
• vytvára podmienky na poskytovanie podporných opatrení,
• zodpovedá za bezpečnosť a ochranu zdravia detí, žiakov a zamestnancov v rozsahu svojej pôsobnosti,
• vydáva vnútorné predpisy školy,
• vydáva organizačný poriadok, pracovný poriadok, školský poriadok a ďalšie vnútorné predpisy,
• vykonáva pôsobnosť zamestnávateľa,
• rozhoduje o personálnych otázkach školy,
• vymenúva a odvoláva zástupcov riaditeľa aj počas jeho funkčného obdobia a ďalších vedúcich zamestnancov v rozsahu ustanovenom právnymi predpismi,
• určuje pracovné náplne a rozsah pôsobnosti zamestnancov,
• zabezpečuje hodnotenie pedagogických a odborných zamestnancov,
• zodpovedá za vedenie dokumentácie školy,
• zodpovedá za rozpočet školy a za efektívne, hospodárne, účinné a účelné využívanie finančných prostriedkov,
• zodpovedá za hospodárenie s majetkom zvereným škole,
• zabezpečuje plnenie povinností školy v oblasti ochrany osobných údajov, BOZP, ochrany pred požiarmi, registratúry a informačnej bezpečnosti,
• spolupracuje so zriaďovateľom, radou školy a príslušnými orgánmi verejnej správy.
6. Riaditeľ koná v mene Spojenej školy a rozhoduje vo veciach školy a jej organizačných zložiek a súčastí v rozsahu ustanovenom platnými právnymi predpismi.
7. V čase neprítomnosti riaditeľa ho zastupuje ním určený zástupca riaditeľa v rozsahu stanovenom organizačným poriadkom alebo písomným poverením.
8. Riaditeľ školy vykonáva štátnu správu v prvom stupni a rozhoduje o:
• prijatí žiaka do školy
• oslobodení žiaka od povinnej školskej dochádzky
• oslobodení žiaka od vzdelávania sa v jednotlivých vyučovacích predmetoch alebo ich častí
• povolení absolvovať časť štúdia na škole obdobného typu v zahraničí
• uložení výchovných opatrení
• povolení vykonať opravnú skúšku
• povolení vykonať komisionálnu skúšku
• povolení vykonať skúšku z jednotlivých vyučovacích predmetov aj uchádzačovi, ktorý nie je žiakom školy
• oznámení zákonného zástupcu žiaka, ktorý nedbá o riadnu školskú dochádzku dieťaťa príslušnému orgánu štátnej správy
• príspevku zákonného zástupcu žiaka na čiastočnú úhradu nákladov na starostlivosť poskytovanú v školskom klube detí
Článok 6
Zástupcovia riaditeľa a vedúci zamestnanci
1. V Spojenej škole pôsobí:
a) zástupca riaditeľa pre organizačnú zložku Základná škola,
b) zástupca riaditeľa pre organizačnú zložku Materská škola, pri viac ako 3 triedach.
Zástupca riaditeľa pre Základnú školu
• Zástupca riaditeľa pre Základnú školu riadi organizačnú zložku Základná škola v rozsahu určenom riaditeľom školy a organizačným poriadkom.
Zodpovedá najmä za:
a) organizáciu a riadny chod výchovno-vzdelávacej činnosti základnej školy,
b) plnenie školského vzdelávacieho programu a pedagogickej dokumentácie,
c) organizáciu vyučovania, rozvrhu hodín, zastupovania a pedagogického dozoru,
d) koordináciu a kontrolu práce pedagogických a odborných zamestnancov zaradených v základnej škole,
e) sledovanie úrovne a výsledkov výchovy a vzdelávania a navrhovanie opatrení na ich zlepšenie,
f) zabezpečovanie podmienok na ochranu práv, bezpečnosť a zdravie žiakov,
g) prípravu podkladov, návrhov a informácií pre rozhodovanie riaditeľa školy.
• Zástupca spolupracuje s riaditeľom školy, ostatnými vedúcimi zamestnancami, pedagogickými a odbornými zamestnancami a zákonnými zástupcami žiakov.
• V rozsahu písomného poverenia zastupuje riaditeľa školy a vykonáva ďalšie úlohy uložené riaditeľom.
• Podrobné kompetencie a zodpovednosť zástupcu riaditeľa pre Základnú školu upravuje organizačný poriadok a pracovná náplň.
• Je povinný informovať riaditeľa školy o všetkých skutočnostiach týkajúcich sa chodu a organizácie školy.
Zástupca riaditeľa pre Materskú školu
• Zástupca riaditeľa pre Materskú školu riadi organizačnú zložku Materská škola v rozsahu určenom riaditeľom školy a organizačným poriadkom.
Zodpovedá najmä za:
a) organizáciu a riadny chod výchovno-vzdelávacej činnosti materskej školy,
b) plnenie školského vzdelávacieho programu a vedenie pedagogickej dokumentácie,
c) organizáciu prevádzky materskej školy a rozvrhnutie pracovnej činnosti pedagogických zamestnancov,
d) koordináciu a kontrolu práce pedagogických a odborných zamestnancov zaradených v materskej škole,
e) sledovanie úrovne a výsledkov výchovy a vzdelávania a navrhovanie opatrení na ich zlepšenie,
f) zabezpečovanie podmienok na ochranu práv, bezpečnosť a zdravie detí,
g) prípravu podkladov, návrhov a informácií pre rozhodovanie riaditeľa školy.
• Zástupca spolupracuje s riaditeľom školy, ostatnými vedúcimi zamestnancami, pedagogickými a odbornými zamestnancami a zákonnými zástupcami detí.
• V rozsahu písomného poverenia zastupuje riaditeľa školy a vykonáva ďalšie úlohy uložené riaditeľom.
• Podrobné kompetencie a zodpovednosť zástupcu riaditeľa pre Materskú školu upravuje organizačný poriadok a pracovná náplň.
2. Zástupcov riaditeľa vymenúva a odvoláva riaditeľ školy v súlade s platnými právnymi predpismi aj počas jeho volebného obdobia. V prípade poklesu počtu tried v MŠ určí osobu poverenú riadením MŠ.
3. Riadenie Školského klubu detí, Centra voľného času a Školskej jedálne sa zabezpečuje spôsobom ustanoveným právnymi predpismi a organizačným poriadkom školy.
4. Vedúci zamestnanci zodpovedajú riaditeľovi školy za plnenie úloh zvereného úseku.
V. ČASŤ
ORGÁNY ŠKOLY A PORADNÉ ORGÁNY
Článok 7
Orgány školy
1. Orgánmi školy sú v rozsahu ustanovenom príslušnými právnymi predpismi najmä:
• riaditeľ,
• rada školy,
• pedagogická rada.
2. V škole pôsobí riadne zvolený školský parlament, ktorý bol ustanovený na základe riadnych volieb a vykonáva svoju činnosť v súlade s platnými právnymi predpismi.
3. Rada školy vykonáva svoju pôsobnosť vo vzťahu k Spojenej škole podľa platnej právnej úpravy.
4. Postavenie, zloženie, pôsobnosť a spôsob činnosti rady školy upravuje zákon a štatút rady školy.
Článok 8
Pedagogická rada
1. Pedagogická rada je poradným orgánom riaditeľa školy.
2. Pedagogická rada prerokúva najmä pedagogické a organizačné otázky výchovy a vzdelávania, výsledky výchovno-vzdelávacej činnosti a ďalšie záležitosti predložené riaditeľom.
3. Činnosť pedagogickej rady upravuje rokovací poriadok pedagogickej rady.
Článok 9
Ďalšie poradné a pracovné orgány
1. Riaditeľ môže podľa potrieb školy zriaďovať poradné, metodické, odborné a pracovné orgány.
2. Môžu nimi byť najmä:
• metodické orgány,
• predmetové alebo vzdelávacie tímy,
• školský podporný tím,
• komisie pre komisionálne skúšky,
• inventarizačné komisie,
• vyraďovacia a likvidačná komisia,
• škodová komisia,
• pracovné skupiny pre BOZP a ochranu pred požiarmi,
• poradný koordinačný orgán,
• ďalšie stále alebo dočasné pracovné skupiny.
3. Ich zloženie, úlohy a pôsobnosť určuje riaditeľ školy.
VI. ČASŤ
ZAMESTNANCI ŠKOLY
Článok 10
Pracovnoprávne vzťahy
1. V Spojenej škole pracujú pedagogickí zamestnanci, odborní zamestnanci a nepedagogickí zamestnanci.
2. Zamestnávateľom zamestnancov organizačných zložiek a súčastí školy je:
Spojená škola, Ústredie 533, 023 21 Korňa, IČO 57299609.
3. V pracovnoprávnych vzťahoch koná v mene zamestnávateľa riaditeľ školy.
4. Pracovnoprávne vzťahy zamestnancov sa riadia všeobecne záväznými právnymi predpismi, pracovným poriadkom, kolektívnou zmluvou, pracovnou zmluvou, pracovnou náplňou a ďalšími vnútornými predpismi školy.
5. Zamestnanci sú povinní najmä:
• dodržiavať všeobecne záväzné právne a vnútorné predpisy,
• plniť pracovné povinnosti riadne a včas,
• chrániť práva, bezpečnosť, zdravie a dôstojnosť detí a žiakov,
• rešpektovať zásadu rovnakého zaobchádzania,
• chrániť majetok školy,
• dodržiavať pravidlá ochrany osobných údajov,
• dodržiavať pracovný čas,
• dodržiavať predpisy BOZP a ochrany pred požiarmi.
VII. ČASŤ
EKONOMICKÉ A MATERIÁLNO-TECHNICKÉ ZABEZPEČENIE
Článok 11
Hospodárenie školy
1. Spojená škola je rozpočtovou organizáciou s právnou subjektivitou.
2. Forma hospodárenia školy je rozpočtová organizácia.
3. Škola hospodári podľa schváleného rozpočtu a podľa všeobecne záväzných právnych predpisov.
4. Škola hospodári s majetkom Obce Korňa, ktorý jej bol zverený do správy, a s ďalším majetkom nadobudnutým v súlade s právnymi predpismi.
5. Škola najmä:
• zostavuje návrh rozpočtu,
• zabezpečuje plnenie rozpočtu,
• sleduje čerpanie finančných prostriedkov,
• zabezpečuje účtovníctvo a finančné výkazníctvo,
• vykonáva finančnú kontrolu,
• zabezpečuje inventarizáciu majetku a záväzkov,
• zabezpečuje hospodárne nakladanie s finančnými prostriedkami a majetkom,
• vytvára materiálno-technické podmienky na činnosť organizačných zložiek a súčastí školy.
6. Škola úzko spolupracuje v ekonomickej a materiálno-technickej oblasti so svojím zriaďovateľom – Obcou Korňa.
VIII. ČASŤ
BEZPEČNOSŤ, OCHRANA ZDRAVIA A OCHRANA PRÁV
Článok 12
1. Spojená škola vytvára bezpečné a zdraviu neohrozujúce podmienky na výchovu, vzdelávanie a prácu.
2. Zabezpečuje plnenie úloh najmä v oblasti:
• bezpečnosti a ochrany zdravia pri práci,
• ochrany pred požiarmi,
• prevencie školských a pracovných úrazov,
• ochrany detí a žiakov pred násilím,
• prevencie šikanovania a kyberšikanovania,
• ochrany pred diskrimináciou a segregáciou,
• ochrany osobných údajov,
• ochrany majetku a informačných systémov,
• pripravenosti na mimoriadne udalosti.
3. Škola vedie evidenciu úrazov a plní ďalšie povinnosti ustanovené osobitnými predpismi.
4. Škola zabezpečuje uplatňovanie princípov inkluzívneho vzdelávania, rovnakého zaobchádzania a poskytovania podporných opatrení.
IX. ČASŤ
SPOLUPRÁCA ŠKOLY
Článok 13
1. Spojená škola pri plnení svojich úloh spolupracuje najmä:
• so zriaďovateľom – Obcou Korňa,
• s radou školy,
so ZRPŠ pri Spojenej škole Ústredie 533, 023 21 Korňa,
• so zákonnými zástupcami detí a žiakov,
• s organizáciami zastupujúcimi rodičov,
• s príslušným regionálnym úradom školskej správy,
• so Štátnou školskou inšpekciou,
• so zariadeniami poradenstva a prevencie,
• s orgánmi sociálnoprávnej ochrany detí a sociálnej kurately,
• s poskytovateľmi zdravotnej starostlivosti,
• s Policajným zborom,
• so záchrannými a hasičskými zložkami,
• s ďalšími školami a školskými zariadeniami,
• s kultúrnymi, športovými, občianskymi a komunitnými organizáciami,
• s ďalšími subjektmi, ak je spolupráca v súlade s poslaním školy.
2. Škola podporuje aktívnu spoluprácu s miestnou komunitou a zapája sa do regionálnych, národných a medzinárodných projektov.
X. ČASŤ
DOKUMENTÁCIA A VNÚTORNÉ PREDPISY
Článok 14
1. Spojená škola vedie dokumentáciu v rozsahu ustanovenom všeobecne záväznými právnymi predpismi.
2. Medzi základné vnútorné a koncepčné dokumenty školy patria najmä:
• Štatút Spojenej školy,
• Organizačný poriadok Spojenej školy,
• Pracovný poriadok,
• školský poriadok,
• školské vzdelávacie programy,
• výchovné programy školských zariadení,
• koncepčné a strategické dokumenty školy,
• plán profesijného rozvoja,
• registratúrny poriadok a registratúrny plán,
• vnútorné smernice a ďalšie vnútorné predpisy školy.
3. Všetky vnútorné predpisy školy musia byť navzájom zosúladené a musia rešpektovať organizačnú štruktúru Spojenej školy uvedenú v zriaďovacej listine.
XI. ČASŤ
INFORMOVANIE A ZVEREJŇOVANIE
Článok 15
1. Spojená škola zabezpečuje spracúvanie, poskytovanie a zverejňovanie informácií v rozsahu ustanovenom právnymi predpismi.
2. Škola zabezpečuje zverejňovanie povinných informácií a dokumentov.
3. Pri zverejňovaní dokumentov zabezpečuje ochranu osobných údajov a ďalších zákonom chránených informácií.
4. Riaditeľ zabezpečuje vypracovanie a predkladanie správ, výkazov a ďalších dokumentov ustanovených právnymi predpismi.
XII. ČASŤ
ZÁVEREČNÉ USTANOVENIA
Článok 16
1. Tento štatút je základným vnútorným organizačným dokumentom:
Spojenej školy, Ústredie 533, 023 21 Korňa, IČO 57299609.
2. Štatút vychádza zo Zriaďovacej listiny Spojenej školy, Ústredie 533, 023 21 Korňa, vydanej Obcou Korňa dňa 27. 05. 2026.
3. Podrobnosti o organizačnej štruktúre, kompetenciách, zastupovaní a vzťahoch medzi jednotlivými organizačnými zložkami, súčasťami a pracovnými útvarmi upravuje Organizačný poriadok Spojenej školy.
4. Ustanovenia štatútu sa vykladajú a uplatňujú v súlade so zriaďovacou listinou a platnými všeobecne záväznými právnymi predpismi.
5. Zmeny a doplnenia štatútu sa vykonávajú písomnými dodatkami.
6. Spojená škola bola zriadená s účinnosťou od 1. septembra 2026.
7. Tento štatút nadobúda účinnosť dňa 1. septembra 2026.

V Korni dňa …………………………………. 2026
………………………………………………………
riaditeľ/riaditeľka
Spojenej školy
Ústredie 533
023 21 Korňa
So štatútom oboznámená:
........................................................
starostka Obce Korňa
za zriaďovateľa
Obec Korňa, Korňa 517
023 21 Korňa
